Eric Bintz

Den Eric Bintz ass e lëtzebuergesche Museksproduzent a Beatmaker. Hien ass och als Cehashi an CHI bekannt.

 Karriär 

Den Eric Bintz huet Musek fir eng ganz Rei bekannt franséischsproocheg Rapper produzéiert, dorënner IAM, den Deen Burbigo an den Taïpan.

Am Mee 2010 huet hien den Album Cehashi vous aime aussi mat instrumentalem Hip-Hop verëffentlecht.

Hien ass e reegelméissege Kollaborateur vun de franséische Rappere Sam's a Youssoupha. Hien huet dem Sam's säin Album Dieu est grand (2015) produzéiert an dem Youssoupha säin  NGRTD (2015), deen et bis op déi 4. Plaz an de franséischen Albumcharts gepackt hunn.Discographie vum Youssoupha op lescharts.net Och op sengen Albumen Noir d**** (2012) a Polaroïd Experience (2018) huet hie vill matgeschafft.

Ënner de lëtzebuergesche Rapperen huet hie Musek fir den Dorian & Louvar (dorënner Légendaire vun 2016) an de Lil Star (dorënner Encore une taffe vun 2010, Nu Bai vun 2011, a Rêver a Rihanna vun 2016) gemaach.

2018 huet hien och e puer Lidder fir den engleschsproochege Lëtzebuerger Rapper Maz produzéiert, dorënner Start a Black Flowers.

Am selwechte Joer gouf hien als "Produzent vum Joer" bei der bis ewell eenzeger Editioun vun de Luxembourg Music Awards ausgezeechent.wort.lu: Edsun grand vainqueur des Luxembourg Music Awards vum Noémie Koppe (19. Dezember 2018)

Donieft mécht den Eric Bintz Musek fir Radio an TelevisiounsreklammenBiographie op sonicvisions.lu an hie komponéiert Musek fir Filmer. 2009 huet en d'Musek fir dem Adolf El Assal säi Guerillafilm Reste bien, mec! bäigesteiert, an deem hien och ze gesi war. Fir Sawah (2019) war hien 2021 an der Kategorie "Bescht Musek" beim 9. Lëtzebuerger Filmpräis nominéiert.

 Filmmusek 
 2008: Reste bien, mec!
 2010: Hamilius: Hip Hop Culture in Luxembourg
 2015: Baby(a)lone
 2019: Sawah

 Famill 

Dem Eric Bintz säi Papp ass de Jean-Claude Bintz a säi Grousspapp war de Sänger a Schauspiller Aly Bintz.

 Um Spaweck 
 De Cehashi op Facebook an op Soundcloud
 Discographie op rateyourmusic.com
 Episod iwwer den Eric Bintz an der Kultursendung "Artbox" op RTL Télé Lëtzebuerg
 Youtube Playlist mat Lidder, déi vum Cehashi produzéiert goufen

Kategorie:Lëtzebuergesch Museksproduzenten
Kategorie:Gebuer (20. Joerhonnert)
Kategorie:Gebuer ?